PATVIRTINTA

Nacionalinės švietimo agentūros direktoriaus

2022 m kovo 24d. įsakymu Nr.VK-178

**ASMENŲ PADĖTIES DARBO RINKOJE STATISTINIO TYRIMO METODIKA**

**I SKYRIUS**

**BENDROSIOS NUOSTATOS**

1. Asmenų padėties darbo rinkoje statistinio tyrimo (toliau – tyrimas) metodikoje (toliau – metodika) pateikiami tyrimą reglamentuojantys teisės aktai, taikomi klasifikatoriai, statistinių duomenų šaltiniai, aprašomi pagrindiniai rodikliai ir jų sąvokos, asmens padėties darbo rinkoje statistinių duomenų surinkimo ir apdorojimo būdai bei rezultatų pateikimas vartotojams.
2. Nacionalinė švietimo agentūra rengia statistinę informaciją apie asmenų padėtį darbo rinkoje pagal amžių ir lytį, išsilavinimą, darbo pobūdį, gyvenamąją vietovę, pajamas, socialinę pagalbą. Rengiami mėnesiniai ir metiniai statistiniai rodikliai nuo 2017 metų pradžios.

**II SKYRIUS**

**TIKSLAS**

1. Tyrimo tikslas – parengti ir pateikti vartotojams statistinę informaciją apie šalies gyventojų demografinę, socialinę ir užimtumo būkles, siejant jas su įgytu išsilavinimu, taip pat sudaryti prielaidas žmogiškųjų išteklių kaitos prognozėms rengti ir švietimo sistemai planuoti.
2. Statistinė informacija naudojama analizuojant absolventų perėjimą į darbo rinką, įvertinant įgyto išsilavinimo ir užimamos padėties darbo rinkoje koreliaciją, modeliuojant darbo rinkos poreikius ir tendencijas, išskiriant pažeidžiamas asmenų grupes. Ši informacija taip pat gali padėti teisinę aplinką formuojančioms institucijoms priimti sprendimus dėl asmenų padėties darbo rinkoje.
3. Pagrindiniai statistinės informacijos vartotojai – šalies valstybės institucijos ir įstaigos: Lietuvos Respublikos švietimo, mokslo ir sporto ministerija, Nacionalinė švietimo agentūra, Lietuvos Respublikos socialinės apsaugos ir darbo ministerija, švietimo subjektai – universitetai ir kolegijos; visi darbo rinkos dalyviai: darbo rinkos mokymo centrai, suaugusiųjų neformaliojo švietimo centrai, profesinio mokymo ir perkvalifikavimo veikloje dalyvaujančios įstaigos.
4. Tiriamasis laikotarpis – kalendorinis mėnuo.

**III SKYRIUS**

**PAGRINDINĖS SĄVOKOS IR PAAIŠKINIMAI**

1. Metodikoje vartojamos sąvokos:
   1. **Bedarbis** – asmuo nuo 16 metų iki senatvės pensijos amžiaus, kuris nedirba pagal darbo sutartį ir nėra darbo santykiams prilygintų teisinių santykių subjektas. Taip pat nėra savarankiškai dirbantis asmuo (išskyrus Lietuvos Respublikos užimtumo įstatymo 22 straipsnio 2 punkte numatytas išimtis), nesimoko pagal bendrojo ugdymo, suaugusiųjų pradinio, pagrindinio ar vidurinio ugdymo programas bei tiek savarankiškai, tiek naudodamasis Užimtumo tarnybos teikiamomis darbo rinkos paslaugomis ieško darbo Lietuvos Respublikos Vyriausybės ar jos įgaliotos institucijos nustatyta tvarka.
   2. **Darbdavys** – asmuo, samdantis darbuotojus, kuriems privaloma mokėti sulygtą darbo užmokestį.
   3. **Bruto darbo užmokestis** – atlyginimas pinigais, apimantis tiesiogiai darbdavio darbuotojui mokamą pagrindinį darbo užmokestį ir papildomą uždarbį, įskaitant darbuotojo mokamas socialinio draudimo įmokas ir gyventojų pajamų mokestį.
   4. **Dirbančiu asmeniu** yra laikomas darbuotojas ar savarankiškai dirbantis asmuo.
   5. **Ilgalaikis bedarbis** – asmuo, kurio bedarbio statusas Užimtumo tarnyboje registruotas vienus metus ar ilgiau.
   6. **Išsilavinęs asmuo –** asmuo, kuris yra įgijęs mažiausiai pagrindinį išsilavinimą.
   7. **Gyventojas** – Lietuvos Respublikos pilietis arba asmuo be pilietybės, kitos valstybės pilietis, kuris gauna Lietuvos Respublikoje išduodamus asmens dokumentus, deklaruoja gyvenamąją vietą Lietuvos Respublikos teritorijoje ar kurio civilinės būklės aktai registruojami Lietuvos Respublikoje.
   8. **Minimali alga** – mažiausias leidžiamas atlygis už nekvalifikuotą darbą darbuotojui už visą darbo laiko normą.
   9. **Neįgalusis** – kaip ši sąvoka apibrėžta Lietuvos Respublikos neįgaliųjų socialinės integracijos įstatyme.
   10. **Pajamos** – lėšos, gautos iš darbo rinkos, turto, pensijų ir kitų socialinių išmokų šaltinių, ir kitos pirminės pajamos.
   11. **Samdomasis darbuotojas** – asmuo, pagal sutartį su darbdaviu įsipareigojęs dirbti arba eiti tam tikras pareigas pagal darbovietėje nustatytą darbo tvarką ir gaunantis sulygtą darbo užmokestį.
   12. **Savarankiškai dirbantis asmuo** – kaip ši sąvoka apibrėžta Lietuvos Respublikos valstybinio socialinio draudimo įstatyme.
   13. **Socialinės išmokos** –pensijos ir piniginės pašalpos senatvėje, išmokos ligos ir negalios atvejais, išmokos, skirtos našliams ir našlaičiams, šeimai ir vaikams, bedarbiams, socialinės atskirties ir kitais atvejais. Taip pat įskaitomos su būstu susijusios socialinės išmokos natūra, t. y. šildymo, vandens tiekimo, kuro išlaidų kompensacijos.
   14. **Viešasis sektorius** – biudžetinės įstaigos ir organizacijos (švietimo, sveikatos priežiūros, socialinio darbo, kultūros, viešojo valdymo ir kt.), taip pat viešosios įstaigos, įmonės, kurių 50 proc. ar daugiau subjekto įstatinio kapitalo sudaro valstybės ar savivaldybės nuosavybė.

**IV SKYRIUS**

**TEISINIS PAGRINDAS**

1. Reglamentuojantys teisės aktai:

8.1 Lietuvos Respublikos Vyriausybės 2016 m. vasario 18 d. nutarimas Nr. 162 „Dėl Nacionalinės žmogiškųjų išteklių stebėsenos pagrindų aprašo patvirtinimo“;

8.2. Lietuvos Respublikos švietimo, mokslo ir sporto ministro 2020 m. birželio 15 d. įsakymas Nr. V-904 „Dėl Nacionalinės žmogiškųjų išteklių stebėsenos pagrindų rodiklių aprašų patvirtinimo“.

1. Su tyrimu susijęs Lietuvos Respublikos švietimo įstatymas.

**V SKYRIUS**

**TAIKOMI KLASIFIKATORIAI**

1. Naudojami klasifikatoriai, paskelbti Oficialiosios statistikos portale https://[osp.stat.gov.lt/klasifikatoriai](http://osp.stat.gov.lt/klasifikatoriai):
   1. Lietuvos Respublikos administracinių vienetų ir gyvenamųjų vietovių klasifikatorius (LR AVGVK);
   2. Ekonominės veiklos rūšių klasifikatorius (EVRK 2 red.), patvirtintas Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“;
   3. Lietuvos profesijų klasifikatorius (LPK 2012), patvirtintas Lietuvos Respublikos ūkio ministro 2013 m. kovo 6 d. įsakymu Nr. 4-171 „Dėl Lietuvos profesijų klasifikatoriaus LPK 2012 patvirtinimo“;
   4. Švietimo programų lygmenų klasifikatorius (ISCED 2011).

**VI SKYRIUS**

**TIRIAMOJI VISUMA, ELEMENTŲ APRĖPTIS, SKAIČIUOJAMI PARAMETRAI**

1. Tiriamoji visuma – Lietuvos Respublikos teritorijoje gyvenamąją vietą deklaravę asmenys.
2. Tyrimo administracinė aprėptis – visa šalies teritorija. Statistinė informacija skelbiama šalies lygmeniu.
3. Skaičiuojami parametrai: gyventojų socialiniai ir demografiniai rodikliai, darbo rinkos rodikliai. Visas sąrašas pateiktas Nacionalinės žmogiškųjų išteklių stebėsenos pagrindų rodiklių aprašuose (toliau – rodiklių aprašai), patvirtintuose 8.2 papunktyje nurodytu teisės aktu. Rengiama mėnesinė ir metinė statistinė informacija.

**VII SKYRIUS**

**TAIKOMI METODAI**

14. Taikomas metodas – duomenų sisteminimas ir aprašomoji statistika.

15. Atliekamas ištisinis statistinis tyrimas administracinių duomenų pagrindu. Pirmajame etape administraciniai duomenys yra sisteminami pagal kokybinius ir kiekybinius požymius, išvardytus rodiklių aprašuose. Antrajame etape – pagal patvirtintus algoritmus skaičiuojami rodikliai.

**VIII skyrius**

**Statistinių duomenų ŠALTINIAI, dUOMENŲ surinkimas ir apdorojimas**

16. Pagrindiniai statistinių duomenų šaltiniai:

16.1. Diplomų, atestatų ir kvalifikacijos pažymėjimų registras;

16.2. Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registras;

16.3. Lietuvos Respublikos karo prievolininkų registras;

16.4. Lietuvos Respublikos juridinių asmenų registras (JAR);

16.5. Lietuvos Respublikos gyventojų registras;

16.6. Lietuvos statistikos departamento Rodiklių duomenų bazė (LSD RDB);

16.7. Lietuvos užimtumo tarnybos informacinė sistema (LDB IS);

16.8. Mokinių registras;

16.9. Mokesčių mokėtojų registras;

16.10. Neįgalumo ir darbingumo nustatymo tarnybos informacinė sistema (NDNT IS);

16.11. Studijų, mokymo programų ir kvalifikacijų registras;

16.12. Studentų registras;

16.13. Švietimo ir mokslo institucijų registras.

17. Statistinių duomenų surinkimas, rodiklių parengimo, saugojimo ir informacijos teikimo procesai yra centralizuoti, t. y. visi statistiniai duomenys tvarkomi pagal Nacionalinės žmogiškųjų išteklių stebėsenos apraše nustatytą tvarką.

**IX SKYRIUS**

**STATISTINIŲ DUOMENŲ IR STATISTINĖS INFORMACIJOS KOKYBĖS UŽTIKRINIMAS**

18. Statistinių duomenų kontrolė atliekama tikrinant loginius bei aritmetinius ryšius tarp tyrimo kintamųjų.

19. Rodiklių tikslinimo būdai:

19.1. Nacionalinės švietimo agentūros Infrastruktūros plėtros departamento paskirtas atsakingas darbuotojas, naudodamas diskrečios vienmatės laiko eilutės metodą, tikrina skelbiamus rodiklius: ieško laiko eilutės lūžių, atlieka loginę kontrolę.

19.2. Nustačius neatitikimų atvejų, yra atliekami kontroliniai skaičiavimai. Kontroliniams skaičiavimams, jeigu tai yra įmanoma, naudojami ir alternatyvūs duomenų šaltiniai.

19.3. Naudojantis *IBM Cognos Analytics* programiniu paketu, formuojama rodiklio ataskaita ir gauti rezultatai lyginami su skelbiamais.

19.4. Nustačius neatitikimų priežastį, gali būti koreguojamas skaičiavimo algoritmas, tikslinami duomenų šaltiniai, duomenų grupavimo kriterijai.

19.5. Pakeitimai dokumentuojami NŽIS modelio vadovo knygoje ir rodiklių aprašuose (aprašų pakeitimai suderinami su Vyriausybės komisija nacionalinei žmogiškųjų išteklių priežiūrai koordinuoti).

19.6. Periodinius skelbiamų rodiklių auditus atlieka Nacionalinės švietimo agentūros Stebėsenos ir vertinimo departamento Švietimo politikos analizės ir tyrimų skyriaus darbuotojai.

19.7. Pasikeitus administraciniams duomenims, statistiniai rodikliai revizuojami kas savaitę.

**X SKYRIUS**

**STATISTINIŲ DUOMENŲ IR STATISTINĖS INFORMACIJOS KONFIDENCIALUMO UŽTIKRINIMAS IR ASMENS DUOMENŲ TVARKYMAS STATISTIKOS TIKSLAIS**

20. Nacionalinė švietimo agentūra, rinkdama, apdorodama, analizuodama statistinius duomenis ir skelbdama statistinę informaciją, užtikrina duomenų konfidencialumą, kaip tai apibrėžta:

20.1. Lietuvos Respublikos asmens duomenų teisinės apsaugos įstatyme;

20.2. Lietuvos Respublikos valstybės informacinių išteklių valdymo įstatyme;

20.3. Lietuvos standarte LST ISO/IEC 27002:2014;

20.4. Lietuvos ir tarptautiniuose LST ISO/IEC 2700 grupės „Informacijos technologija. Saugumo technika“ standartuose.

21. Už duomenų saugą pagal kompetenciją atsako Švietimo valdymo informacinės sistemos (toliau – ŠVIS) valdytojas ir tvarkytojas.

1. ŠVIS tvarkytojas duomenų saugaus tvarkymo reikalavimų įgyvendinimą užtikrina vadovaudamasis:

22.1. Valstybės informacinių išteklių valdymo įstatymu;

22.2. Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Valstybės informacinių sistemų, registrų ir kitų informacinių sistemų klasifikavimo ir elektroninės informacijos svarbos nustatymo gairių aprašo patvirtinimo“;

22.3. LST ISO/IEC 27002:2014, LST ISO/IEC 27001:2013 ir kitais Lietuvos ir tarptautiniais grupės „Informacijos technologija. Saugumo metodai“ standartais, kuriuose nustatomas saugus duomenų tvarkymas;

22.4. Lietuvos Respublikos vidaus reikalų ministro 2013 m. spalio 4 d. įsakymu Nr. 1V-832 „Dėl techninių valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimų patvirtinimo“;

22.5. Lietuvos Respublikos švietimo ir mokslo ministro 2017 m. kovo 16 d. įsakymu Nr. V-177 „Dėl švietimo portalo informacinės sistemos duomenų saugos nuostatų patvirtinimo“;

22.6. Lietuvos Respublikos švietimo ir mokslo ministro 2017 m. lapkričio 14 d. įsakymu Nr. V-878 patvirtintais: Švietimo portalo informacinės sistemos saugaus elektroninės informacijos tvarkymo taisyklėmis, Švietimo valdymo informacinės sistemos veiklos tęstinumo valdymo planu, Švietimo valdymo informacinės sistemos naudotojų administravimo taisyklėmis;

22.7. Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71 „Dėl bendrųjų reikalavimų organizacinėms ir techninėms duomenų saugumo priemonėms patvirtinimo“.

1. Už duomenų saugos dokumentuose nustatytų reikalavimų pažeidimus atsako ŠVIS valdytojas, tvarkytojas ir ŠVIS naudotojai.
2. Asmens duomenys ŠVIS duomenų bazėse saugomi 75 metus. Pasibaigus šiam terminui, duomenys iš ŠVIS duomenų bazių ne vėliau kaip per 5 darbo dienas perkeliami į ŠVIS duomenų bazių archyvą ir saugomi 10 metų, o paskui sunaikinami Lietuvos Respublikos dokumentų ir archyvų įstatymo nustatyta tvarka. Nuasmeninti asmens statistiniai duomenys ir rodikliai saugomi neterminuotai.
3. ŠVIS darbuotojai, tvarkantys asmens duomenis, privalo saugoti asmens duomenų paslaptį. Ši pareiga ir atsakomybė galioja ir pasitraukus iš tarnybos, perėjus dirbti į kitas pareigas arba pasibaigus darbo ar sutartiniams santykiams su ŠVIS tvarkytoju.

**XI SKYRIUS**

**STATISTINIŲ RODIKLIŲ SKAIČIAVIMO FORMULĖS IR KITI TEORINIAI PAAIŠKINIMAI**

1. Statistinių rodiklių skaičiavimo algoritmai pateikti rodiklių aprašuose.

**XII SKYRIUS**

**NAUDOJAMOS KOMPIUTERIO PROGRAMOS**

1. Statistiniai rodikliai skaičiuojami bei analizuojami naudojantis *IBM Cognos Analytics* programiniu paketu ir skaičiuokle *MS Excel*.

**XIII SKYRIUS**

**STATISTINĖS INFORMACIJOS SKLAIDA**

1. Statistinė informacija skelbiama ŠVIS portale adresu [www.svis.smm.lt](http://www.svis.smm.lt).
2. Statistine informacija gali naudotis visi ŠVIS portalo lankytojai.

**XIV SKYRIUS**

**NAUDOTOS LITERATŪROS SĄRAŠAS**

1. Januškevičius R., 2000: *Statistikos įvadas*, Vilnius: Vilniaus pedagoginis universitetas, Matematikos ir informatikos institutas.
2. Januškevičius R., Pumputis D., 2011: *Statistinių metodų taikymo edukologiniuose tyrimuose klaidos*, Vilnius, Acta Paedagogica Vilnensia.
3. Popovas A., 2017: *Trumpų finansinių laiko eilučių algebrinių dėstinių parametrų analizė*, Kaunas, Kauno technologijos universitetas.

**XV SKYRIUS**

**BAIGIAMOSIOS NUOSTATOS**

1. Pasikeitus metodikoje nurodytiems teisės aktams, taikomos galiojančios šių teisės aktų redakcijų nuostatos.

–––––––––––

Parengė

Nacionalinės švietimo agentūros

Infrastruktūros plėtros departamento Švietimo informacinių sistemų skyrius